आजमगढ़ नगर पालिका अध्यक्ष पद पर आठ महिला प्रत्याशी चुनाव मैदान में हैं। जबकि मुबारकपुर नगर पालिका अध्यक्ष पद के लिए 11 प्रत्याशी भाग्य आजमा रहे हैं। इसके अलावा 10 नगर पंचायतों के अध्यक्ष पद पर 76 प्रत्याशी जंग में हैं। जबकि दो नगर पालिका और 10 नगर पंचायतों के 158 सभासद पदों पर 573 प्रत्याशी सभासद बनने के फिराक में हैं। सभी के भाग्य का फैसला लगभग सवा दो लाख मतदाताओं को 27 जून को करना है। अध्यक्ष और सभासद की कुर्सी पर कब्जा करने के लिए हर तरह के हथकंडे अपनाए जा रहे हैं। वोटरों को रिझाने के लिए सुबह घर -घर परिक्रमा और शाम होते ही नुक्कड़ सभाएं तथा जुलूस निकालने की होड़ मची है। चुनाव आचार संहिता के बाद भी हर वार्ड पोस्टर, बैनर और होडिंग से पाट दिए गए हैं।प्रत्याशियों के डेरे पर सुबह-शाम लंगर चलाने का दौर जारी है। इसके बाद भी दरवाजे पर पहुंच रहे प्रत्याशियों को संतुष्ट करने में माहिर आम मतदाता खामोश पड़ा है।